ফজরের নামাযেই এ চেতনা নিয়ে নামায আদায়ের পর নামাযের বাইরেও এ চেতনা জাগ্রত রাখতে হবে। নামাযের বাইরে দুনিয়ার দায়িত্ব পালন করতে করতে এ চেতনা ঢিলা হয়ে যায়। তাই বার বার যোহর, আসর, মাগরিব এশার নামযে হাযির হয়ে কালেমার ট্রেনিং ঝালাই করতে হয় এবং ঐ চেতনাকে শান দিতে হয়।  আল্লাহু আকবার বলে নামায শুরু করার পর সালাম ফিরাবার পূর্ব পর্যন্ত দেহ ও মনকে একমাত্র আল্লাহর হুকুম ও রাসূলের (সা) তরীকা অনুযায়ী ব্যবহার করতে হয়। কেউ বেশি সওয়াবের নিয়তে আত্তাহিয়্যাতু পড়ার জায়গায় সূরা ইয়াসীন পড়লে নামায হবে না। নিজের মরযী মতো নামযে কিছুই করা যাবে না। আল্লাহর হুকুম ও রাসূলে (স) তরীকা মতোই  নামাযে সবকিছু করতে হবে।  এভাবে ৫ ওয়াক্ত নামাযে কালেমার যে ট্রেনিং হয় তা নামাযের বাইরে কায়েম করতে পারলেই নামাযের উদ্দেশ্য পূর্ণ হয়। নামায বাস্তব জীবন থেকে বিচ্ছিন্ন কোন অনুষ্ঠান নয়। জীবনের সব ক্ষেত্রে নামাযের ট্রেনিংকে কাজে লাগাতে হবে। এটাই নামাযে মনের টেনিং । মনকে নামায থেকে বিচ্ছিন্ন করা চলবে না। ফজরের পর মসজিদে মনকে ঝুলিয়ে রেখেই বাইরে যেতে হবে। মন সারাদিন নামাযের সময় সম্পর্কে সচেতন থাকবে।